ใต้ซื้อทุนประกัน5.3ล้านล.
คปภ.เผยยอดความคุ้มครองรวม14จังหวัดภาคใต้ จ่ายค่าเบี้ย8.7พันล้านบาท
12 ม.ค. 2560

คปภ.เผยยอดความคุ้มครองรวม14จังหวัดภาคใต้ จ่ายค่าเบี้ย8.7พันล้านบาท
คปภ.เผย 14 จังหวัดภาคใต้ซื้อประกันคุ้มครองรวม 5.3 ล้านล้าน เร่งเปิดจุดบริการเคลมฉุกเฉินลูกค้าใต้ 1.91 ล้านราย 
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ในพื้นที่ 14 จังหวัดภาคใต้ เป็นอีกภาคหนึ่งที่มีการซื้อประกันวินาศภัยเพื่อสร้างหลักประกันให้กับชีวิตและทรัพย์สินเป็นจำนวนมาก โดย 6 เดือนแรกของปี 2559 มีทุนประกันหรือวงเงินความคุ้มครองรวมกันทั้งสิ้น 5.3 ล้านล้านบาท จากจำนวนผู้ซื้อประกันภัยทั้งหมด 1.91 ล้านราย
อย่างไรก็ตาม หากคิดเป็นมูลค่าเบี้ยประกันรับรวมกันจะอยู่ที่ 8,751 ล้านบาท มากกว่าภาคเหนือซึ่งมี 17 จังหวัด โดยเป็นการซื้อประกันภัยรถยนต์ภาคสมัครใจมากที่สุด มีเบี้ยรับรวม 5,166 ล้านบาท โดยทาง คปภ.ในพื้นที่ 11 จังหวัดได้เร่งรวบรวมความเสียหายจากน้ำท่วม และจะเร่งให้บริษัทประกันภัยดำเนินการจ่ายค่าสินไหมทดแทนโดยเร็ว
นายอัญชลิน พรรณนิภา ประธาน บริษัท ทีคิวเอ็ม อินชัวร์รันส์ โบรคเกอร์ กล่าวว่า บริษัทได้เปิดคลินิกประสานงานสินไหมเป็นกรณีพิเศษที่สาขาทีคิวเอ็มใน 11 จังหวัด พร้อมจัดทีมสำรวจอุบัติเหตุพร้อมลงพื้นที่และให้คำแนะนำการเคลมประกันในทุกกรณี โดยมีแผนที่จะขยายการให้บริการในพื้นที่อื่นๆ ออกไปอีกตามสถานการณ์
นายวาสิต ล่ำซำ รองกรรมการผู้จัดการ บริษัท เมืองไทยประกันภัย กล่าวว่า บริษัทได้ส่งเจ้าหน้าที่เข้าไปสำรวจภัยถึงตัวลูกค้าในพื้นที่ที่น้ำลด และใช้สาขา สำนักงานตัวแทนที่มีอยู่ในทุกจังหวัดประสานงานกับลูกค้า และทาง คปภ.อย่างต่อเนื่อง เพื่อให้ความช่วยเหลือลูกค้าโดยเร็ว ซึ่งขณะนี้มีลูกค้าเรียกร้องค่าสินไหมทดแทนรถยนต์เข้ามาแล้วประมาณ 100 ราย
ทั้งนี้ นอกเหนือจากให้ความช่วยเหลือด้านการเรียกร้องค่าเสียหายจากน้ำท่วมแล้ว ทางสำนักงาน คปภ.ยังได้ร่วมกับบริษัทประกันภัย ชมรมประกันวินาศภัยและสำนักงานป้องกันและบรรเทาสาธารณภัยจังหวัดในพื้นที่ประสบภัย ลงพื้นที่ให้ความช่วยเหลือแก่ผู้ประสบภัย โดยนำเครื่องอุปโภคบริโภคและถุงยังชีพมอบให้กับผู้ประสบภัยในพื้นที่
นายพีระพัฒน์ เมฆสิงห์วี กรรมการผู้จัดการ บริษัท ธนชาตประกันภัย กล่าวว่า สำหรับลูกค้าที่ได้ทำประกันภัยรถยนต์ ประเภท 1, One Lite, Super Lite, 2 บวกจัดเต็มคุ้มครองน้ำท่วม, 2 บวกคุ้มครองน้ำท่วม และ 2 บวกโกลด์คุ้มครองน้ำท่วม หากรถยนต์ได้รับความเสียหายจากเหตุการณ์น้ำท่วมครั้งนี้ สามารถเคลมประกันน้ำท่วมได้ตามเงื่อนไขของกรมธรรม์